钦定古今图书集成/明伦汇编/氏族典/第295卷 > 《苏州府志》 > 章得象
## 钦定古今图书集成/明伦汇编/氏族典/第295卷 > 《苏州府志》 > 章得象

按《宋史章得象传》：“得象，字希言，世居泉州。高祖仔钧，
事闽为建州刺史，遂家浦城。得象好学，美姿表，为人
庄重，进士及第，为大理评事，知玉山县，迁本寺丞。真
宗将东封泰山，以殿中丞佥书兖州观察判官事，知
台州，历南雄州，徙洪州。杨亿荐之，召试为直史馆，安
抚京东，累迁尚书刑部郎中。使契丹还，以兵部郎中”
知制诰。逾年，为翰林学士，迁右谏议大夫，以给事中
为群牧使，迁礼部侍郎，擢同知枢密院事，迁户部侍郎，遂拜同中书门下平章事、集贤殿大学士。陕西用
兵，加中书侍郎。明年，以工部尚书为昭文馆大学士。
庆历五年，拜镇安军节度使、同平章事，封郇国公，徙
判河南府，守司空，致仕。薨，赠太尉兼侍中，谥“文宪。”皇
祐中，改谥“文简。”